b'\n_START_ARTICLE_\nFilmteori\n_START_SECTION_\nHistorisk oversyn\n_START_PARAGRAPH_\nItalieneren Ricciotto Canudo regnes som den f\xc3\xb8rste ekte filmteoretikeren. Han publiserte The Birth of the Seventh Art i 1911. Etter ham la psykologen Hugo M\xc3\xbcnsterberg frem en filmatisk teoretisk redegj\xc3\xb8relse i 1916._NEWLINE_P\xc3\xa5 1920- og -30-tallet var filmhistorien ofte forst\xc3\xa5tt som studiet av hvordan film kan manipulere virkeligheten, det vil si \xc3\xa5 forske p\xc3\xa5 spesialeffekter i filmmediet. Slik ble den tekniske utviklingen spesielt viktig for filmhistorikere p\xc3\xa5 denne tiden. _NEWLINE_I \xc3\xa5rene etter andre verdenskrig la imidlertid kritikeren Andr\xc3\xa9 Bazin frem en reaksjon mot dette. Han mente s\xc3\xa6rlig at fremstillingen av filmens historie gjennom bestemte tekniske utviklingstrekk var misvisende. Disse er naturlig nok skiftende gjennom historien, siden film er helt avhengig av teknikken. Dermed gir det lite mening i \xc3\xa5 klassifisere film etter for eksempel "stumfilmperioden", all den tid det jo ikke var mulig \xc3\xa5 lage annen type film enn dette i den gjeldende perioden. Er det ikke andre grunnlag man kan sammenligne etter? spurte Bazin. Dessuten var han ogs\xc3\xa5 kritisk til \xc3\xa5 klassifisere film etter nasjonalitet, som heller ikke var et rent estetisk kriterium. _NEWLINE_I stedet foreslo Bazin \xc3\xa5 fokusere p\xc3\xa5 en sammenligning av filmers estetiske uttrykksformer, det vil si virkemidler og oppbygning. Han fant da to hovedgrupper av filmer og filmskapere: de som fokuserte p\xc3\xa5 selve bildet av virkeligheten, og de som stolte p\xc3\xa5 selve virkeligheten gjengitt i bildeform. Slik kunne man virkelig se forskjell p\xc3\xa5 film som var resultatet av aktive valg av regiss\xc3\xb8ren. En slik m\xc3\xa5te \xc3\xa5 betrakte og beskrive filmhistorien p\xc3\xa5, eksisterer enn\xc3\xa5 i h\xc3\xb8y grad._NEWLINE_I 1960- og -70-\xc3\xa5rene ble resepsjonsestetikk viktig i alle fag som jobbet med forst\xc3\xa5else av kunst, som scenekunst, litteratur, plastiske og bildende kunstformer og musikk. Ogs\xc3\xa5 filmteorien ble p\xc3\xa5virket av denne utviklingen, noe som s\xc3\xa6rlig ga seg utslag i at filmteoretikere studerte filmers p\xc3\xa5virkning p\xc3\xa5 mennesker, og publikums reaksjoner p\xc3\xa5 filmer. Etter hvert har denne resepsjonsteorien for filmens del ogs\xc3\xa5 blitt benyttet i stor grad av filmprodusenter. Ved \xc3\xa5 forh\xc3\xa5ndsteste versjoner av en film under produksjon, kan produsenten registrere hva en testgruppe oppfatter, forst\xc3\xa5r og mener om filmen f\xc3\xb8r de sender den ut p\xc3\xa5 markedet._NEWLINE_Fra 1900-tallet og framover har det skjedd en revolusjon p\xc3\xa5 den digitale fronten. Man har f\xc3\xa5tt muligheter man f\xc3\xb8r bare kunne dr\xc3\xb8mme om. Dette har p\xc3\xa5virket filmteorien og emnene man n\xc3\xa5 forsker p\xc3\xa5.\n_START_SECTION_\nFilmsjanger\n_START_PARAGRAPH_\nSjangerdefinering er en m\xc3\xa5te \xc3\xa5 klassifisere filmer, s\xc3\xa6rlig med hensyn til innhold og fortelleteknikk. Filmsjangre defineres vanligvis etter fire hovedvariabler: Setting, fortelleteknikk, produksjonsm\xc3\xa5te og m\xc3\xa5lgruppe. Det finnes noen andre m\xc3\xa5ter \xc3\xa5 klassifisere film p\xc3\xa5, for eksempel hvilket filmformat det er skutt med eller hvem som styrer produksjonen.'